SA swemmers kan medaljes in Birmingham jagTatjana Schoenmaker klief deur die water. Foto: Anton Geyser/SASPA/SASI Tatjana Schoenmaker sal op haar Olimpiese sukses wil voortbou wanneer sy ’n talentvolle Suid-Afrikaanse swemspan by die Statebondspele in Birmingham lei. Die 24-jarige swemmer het in Tokio amok gemaak met haar medalje-oes en sy sal oorgehaal wees om ’n goue Statebondmedalje (of twee) by haar vertoonkasuitstalling te voeg. Haar Tuks-oefenmaat Kaylene Corbett is ook deel van die groep. Corbett is ’n talentvolle swemmer wat saam met Schoenmaker in die finaal van die 200 m-borsslagitem in Japan geswem het. Sy het toe vyfde geëindig met ’n goeie tyd van 2:20.06. Onder die mans sal die ervare Chad le Clos vir sy teleurstellende Olimpiese vertoning met ’n goeie paar sessies in Birmingham wil vergoed. Tog het die 30-jarige oudleerling van Westville Boys’ High uitstekend by die vorige Statebond-skouspel in Australië gevaar. Hy het in 2018 drie goue medaljes (50 m-vlinderslag, 100 m-vlinderslag en 200 m-vlinderslag) losgeswem, terwyl hy ook ’n silwer‑ en bronsmedalje ingeoes het. Matthew Sates (Foto: Swem Suid-Afrika via SwimSwam.com) Alle oë sal egter op die baie belowende Matthew Sates wees. Die 18-jarige swemmer was onstuitbaar by die onlangse Mare Nostrum-byeenkomste in Europa en hy het onder meer twee goue medaljes (400 m-vryslag en 200 m- individuele wisselslag) op die openingsdag van die Monaco-gala gewen. Sates is ook verlede jaar as die algehele manswenner van Fina se Wêreldbeker-kortbadreeks aangewys. Mans: Chad le Clos, Matthew Sates, Michael Houlie, Pieter Coetzé, Dante Nortjé, Andrew Ross, Guy Brooks en Brenden Crawford. Vroue: Emma Chelius, Kaylene Corbett, Tatjana Schoenmaker, Lara van Niekerk, Aimee Canny, Rebecca Meder, Erin Gallagher, Duné Coetzee, Olivia Nel en Michaela Pulford.